РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/155-13

18. април 2013. године

Б е о г р а д

ЗАПИСНИК

22. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 18. АПРИЛА 2013. ГОДИНЕ

Седница је почела у 10,05 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Александра Томић, Жељко Сушец, Зоран Бојанић, Јелена Мијатовић, Биљана Илић Стошић, Гордана Чомић, Дејан Николић, Иван Карић, Живојин Станковић, Ивана Динић, Јудита Поповић, Јелена Травар Миљевић и Константин Арсеновић.

Седници су присуствовали заменици члана Одбора: Миле Спировски, (заменик Зорана Бојанића) и Биљана Хасановић Кораћ (заменик Владимира Гордића).

Седници нису присуствовали чланови Одбора: Владимир Гордић, Љубан Панић и Зоран Васић (нити његов заменик).

Из Министарства енергетике, развоја и заштите животне средине, седници су присуствовали: Зорана Михајловић, министар, Мирко Грубишић и Хранислав Стојановић, помоћници министра, Зоран Ибровић, начелник, Мирјана Кнежевић, саветник, и директор Завода за заштиту природе, Александар Драгишић.

На предлог председника Одбора (са 10 гласова за, а један члан Одбора није гласао), усвојен је следећи

Д н е в н и р е д :

1. Информација о раду Министарства енергетике, развоја и заштите животне средине за период новембар и децембар 2012. и јануар 2013. године и
2. Разно.

Пре преласка на разматрање утрврђеног дневног реда, Одбор је, без примедаба, са 10 гласова за (један члан Одбора није гласао), усвојио:

- Записник 20. седнице Одбора, одржане 19. марта 2013. године и

- Записник 21. седнице Одбора, одржане 23. марта 2013. године.

Прва тачка дневног реда - **Информација о раду Министарства енергетике, развоја и заштите животне средине за период новембар и децембар 2012. и јануар 2013. године**

Зорана Михајловић, министар Министарства енергетике, развоја и заштите животне средине, истакла је да су и даље приоритети рада овог министарства дугорочно решавање, пре свега, проблема „црних рупа“, редефинисање и стратегија отпада, разговор о регионалним и локалним депонијама, као и питање рециклажне индустрије. Нагласила је да је проблем дугова за рециклажну индустрију решен разговором са представницима рециклажне индустрије и Министарством финансија, и то емитовањем обвезница, с чим су се сагласили представници рециклажне индустрије. Осим тога, питање дуговања Фонда за заштиту животне средине, који је угашен, биће решен законом о јавном дугу, који је у припреми. Министар је истакла да и даље остаје као проблем питање убирања одређене еколошке таксе и даље преусмеравање новца ка општинама и локалним самоуправама, о чему се разговара са Министарством финансија, како би се нашао начин да новац који стиже у буџет буде распоређен локалним самоуправама. Нагласила је, у свом излагању, да су у овом периоду, усвојене измене Закона о ваздуху, а да су у припреми измене и допуне закона о амбалажи и амбалажном отпаду и биоцидним производима, а да ће ускоро бити у процедури закон о заштити природе, закон о заштити животне средине и закон о отпаду, односно управљању отпадом, а очекује се измена чланова закона, који се односе на Фонд за заштиту животне средине. Осим тога, нагласила је министар, тренутно се улажу напори да се направи ефикаснија инспекцијска служба, јер је један од приоритета успостављање ефикасније контроле и надзора. Министар је информисала Одбор да је у Министарству формирана група за KFW, која ради на пројектима за воду, канализацију, отпадне воде, који су финансирани од стране немачка KFW банке. Припремају се и други пројекти који се односе на обновљиве изворе енергије и енергетску ефикасност. Посебно је истакла проблем који још увек није решен, а односи се на третирање фармацеутског и опасног отпада, као и индустријског отпада, јер извозом тог отпада Србија губи преко 25 милиона евра годишње. Додатни проблем је што само једна компанија у Србији скупља ту врсту отпада. Министар је нагласила да је у плану Министарства да се формира национална лабораторија за хемикалије и животну средину.

У дискусији која је уследила, учествовали су: Милица Војић Марковић, Зорана Михајловић, Мирко Грубишић и Зоран Ибровић.

Постављено је питање мониторинга воде, ваздуха и земљишта, као и питање решавања загађења у Зајачи, с обзиром да не постоје нулта мерења, а у решавање проблема би требало укључити и Министарство здравља. Осим тога, постављено је питање због чега нема података из Агенције за заштиту од јонизујућег зрачења и нуклеарне безбедности, и зашто нема мониторинга.

Што се тиче решавања проблема Зајаче, одговорено је да је Министарство припремило тзв. два програма, од којих је први ургентан и Министарство ће расписати јавни позив за делимичну ремедијацију земљишта, а други програм, који је трајан, реализоваће се преко ИПА и Светске банке, где је обезбеђено финасирање и то ће бити трајно решавање питања Зајаче. Истакнуто је и да је формирана заједничка група са Министарством здравља, као и да је направљен акциони план, да се укључила и Светска здравствена организација, па ће ускоро бити извршена анализа крви, пре свега, деце у Зајачи, како би се добили одговарајући подаци. Речено је да се проблему Зајаче приступа врло озбиљно, посебно што приликом депоновања материјала, сва процедна вода одлази у подземне воде и водотокове, и да се процес мерења и мониторинга мора одвијати континуирано и убрзано, као и да је потребно поставити баријере, како би се спречило даље одливање арсена, никла и других тешких метала у подземне воде и водотокове. Што се тиче мониторинга, речено је да је припремљен план почетка рада процедуре мерења нултог стања и тренутне ситуације. Предвиђен је мониторинг површинских вода, подземних вода, земљишта, као и израда ободних канала за прихват атмосферских и процедних вода. Наглашено је и да немамо квалитетан мониторинг земљишта и да је то недопустиво, с обзиром да имамо потенцијале, стручњаке и мерне инструменте.

У дискусији је изражено задовољство тиме што је много тога започето у Министарству и што се озбиљно размишља о решавању проблема.

Одбор је, без примедби, донео закључак да прихвати Информацију о раду Министарства енергетике, развоја и заштите животне средине за период новембар и децембар 2012. и јануар 2013. године.

Друга тачка дневног реда – **Разно**

Председник Одбора информисала је чланове Одбора да ће се, поводом Дана планете Земље, 22. априла 2013. године, одржати Округли сто на тему „Учешће јавности у доношењу одлука“, и позвала их, као и представнике Министарства и Завода за заштиту природе да учествују у раду Округлог стола.

Осим тога, председник Одбора је подсетила чланове Одбора да су добили информације, у којима општине обавештавају Одбор о усвојеним декларацијама против ГМО.

Седница је завршена у 10, 35 часова.

СЕКРЕТАР ПРЕДСЕДНИК

Милица Башић Милица Војић Марковић